Din il-gazzetta tista' tikkonferma li fil-jiem li ġejjin se tkun qed titnieda l-ewwel strateġija nazzjonali dwar il-qasam tad-diżabilità li qatt kien hawn f'pajjiżna u dan bħala tkomplija mal-ħidma li diġà qed issir mill-Gvern f'dan il-qasam tant importanti fil-pajjiż kemm għall-persuni b'diżabilità nfushom kif ukoll għall-familjari tagħhom. Interessanti ħafna huwa l-fatt li din l-istrateġija se tkompli tibni fuq dak li qed isir b'mod ħolistiku. Fil-fatt din l-istrateġija se tkun qed tinvolvi lill-persuni b'diżabilità nfushom kif ukoll lil dawk l-għaqdiet kollha mhux governattivi li jaħdmu f'dan il-qasam waqt l-implimentazzjoni tagħha. Mill-kliem għall-fatti Wara li tnediet policy għal dan is-settur li fuqha ssaħħaħ il-qasam legali, issa kien imiss li jsir pass ieħor importanti 'l quddiem biex dan is-settur ikollu għanijiet ċari ta' fejn irridu naslu. Huwa proprju għalhekk li l-istrateġija għall-qasam tad-diżablità hija kruċjali biex dan il-qasam jitpoġġa fuq pjattaforma aktar għolja minn dak li sar s'issa. Ta' min wieħed isemmi li l-ħolqien ta' din l-istrateġija huwa frott ta' kuntatt u konversazzjoni kontinwa li qiegħda ssir mas-settur b'mod partikolari mal-persuni b'diżabilità nfushom u l-NGOs. Permezz tal-involviment tal-persuni b'diżabilità u l-familji tagħhom flimkien mal-NGOs ikkonċernati, minbarra li qed inkunu konformi ma' dak li tgħid il-Konvenzjoni tan-Nazzjonijiet Uniti għad-Drittijiet tal-Persuni b'Diżabilità, qed ikun assigurat li l-Gvern permezz tas-Segretarjat Parlamentari għall-Persuni b'Diżabilità u l-Anzjanità Attiva, bil-fatti qed jisma' u jiżen il-bżonnijiet tan-nies kollha involuti. Twaqqaf Focal Point għal tal-apposta Barra l-komunikazzjoni kontinwa mal-partijiet kollha kkonċernati, jirriżulta li permezz tal-uffiċċju tal-Focal Point, issir riċerka fil-fond u f'aktar dettall għal kull punt li jitqajjem. Dan biex ikun assigurat li pajjiżna qed jimxi mal-aqwa u l-aħjar prattiċi Ewropej u anki dawk internazzjonali. Kien assigurat ukoll li din l-istrateġija fl-ebda ħin ma tipproponi servizz wieħed li jrid jadatta għalih kulħadd (one size fits all) u dan minħabba l-fatt li l-persuni b'diżabilità, xorta waħda bħall-bqija tas-soċjetà, huma individwi u familji bi bżonnijiet partikolari u speċifiċi, kif ukoll differenti minn ta' ħaddieħor. Strateġija ħolistika Huwa għalhekk li din l-istrateġija tħares lejn oqsma diversi li jaffettwaw lill-persuni b'diżabilità b'mod individwali, iżda wkoll lill-familji tagħhom, kemm mill-aspetti ta' relazzjonijiet, għas-settur soċjali, kif ukoll mill-edukazzjoni għall-aċċessibilità fiżika. L-iskop aħħari tal-istrateġija huwa li din tassigura li l-Istat ikollu l-obbligu biex iwettaq pjan li jassigura li dan is-settur jagħmel l-iżviluppi meħtieġa f'dan ir-rigward. Fi kliem ieħor, il-qofol tal-istrateġija huwa li din tiġi implimentata kif suppost u proprju għal dan il-għan se jkun hemm standing committee li se jkun qed jassigura li l-ħidma maqbula u li se sseħħ tkun implimentata b'mod sistematiku u organizzat. Dan filwaqt li jibqa' jkun hemm komunikazzjoni kontinwa mal-partijiet kollha kkonċernati. Fl-aħħar nett, is-Segretarjat Parlamentari responsabbli minn dan il-qasam, se jkollu rwol importanti ħafna f'dan ir-rigward hekk kif se tkun qed jaċċerta li din l-istrateġija tkun implimentata u sseħħ fl-intjier kollu tagħha. Kompetizzjoni b'differenza Intant, din il-ġimgħa stess, tħabbret kompetizzjoni innovattiva b'differenza mmirata biex tagħti spazju għal ideat li jistgħu jgħinu u jtejbu l-kwalità tal-ħajja tal-anzjani kif ukoll tal-persuni b'diżabilità. Il-kompetizzjoni se ssir bejn l-Istitut Edward De Bono tal-Università ta' Malta, is-Segretarjat Parlamentari għall-Persuni b'Diżabilità u Anzjanità Attiva stess u bl-appoġġ ta' MAPFRE Middlesea. Dr Margaret Mangion mill-Istitut Edward De Bono spjegat li dawk l-individwi interessati se jkunu meħtieġa jidentifikaw problema li taffettwa lill-persuni b'diżabilità jew lill-anzjani. Il-parteċipanti se jiġu mitluba joħorġu b'soluzzjoni innovattiva għal din il-problema u wara jsir studju għall-soluzzjoni. Wara l-parteċipanti jippreżentaw il-proposti tagħhom għall-evalwazzjoni u dawn m'għandhomx ikunu itwal minn 10 paġni. Il-parteċipant rebbieħ se jkun qed jingħata €2,000 waqt li t-tieni post jieħu €500, li se jmorru għas-soluzzjonijiet li jkunu ħarġu bihom huma stess.